《秋夕独坐有怀凤仪秋官》
明代·何乔新

炎晖倏西沉，华月映虚牖。凉飔天际来，秋声在高柳。

念我夙心亲，倚床屡搔首。忆昔遇君初，倾盖即如旧。

古道期共敦，斯文相与剖。胡兹遽远别，中肠互萦纠。

君如迁乔莺，嘤嘤求其友。我如失群鸿，孤飞粤南岫。

岂无鹰与鹯，自顾非我偶。忧来还自慰，同心胜握手。

宝剑尚有合，别离讵当久。所愿励姱节，芳名垂不朽。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。